Адэм и лъы уасэ
И ныбжь щынэсым:
— Си адэм илъ сщIэжынщ, — жиIэри, Батрэз нартхэ зауэ яхилъхьащ. Зауэ щахилъхьэм, нартхэ къэгузэващ.
— Зауэ къытхыумылъхьэ, ди ужь икI, уи адэм и лъы уасэ уэттынщ, — къыжраIащ нартхэм.
— Си адэм и лъы уасэр вжесIэнщ, — жиIащ Батрэз, ХьэрэмэIуащхьэ кIуэри. — Фэнд из аргъуеилъ къысхуэфхьмэ, си адэм и лъы уасэ хъунщ.
Фэнд из аргъуеилъ ягъуэтакъым нартхэм.
— Дгъуэтыркъым, Батрэз, — къыжраIащ.
— Абы щыгъуэм хьэмкIутIейм пхъэбгъу къысхухэфхынщ — си адэм и лъы уасэ хъунщ ар, — яжриIащ нартхэм.
Нартхэм хьэмкIутIейм пхъэбгъу къыхахыфакъым.
— Къытхухэхыркъым, Батрэз.
— ХьэмкIутIейм пхъэбгъу къыщыхэвмыхыфкIэ, гулъэмыж хъун шэбар къысхуэфхьмэ, си адэм и лъы уасэ хъунщ, — япиубыдащ Батрэз нартхэм.
Гулъэмыж хъун шэбар ягъуэтакъым нартхэм.
— Дгъуэтыркъым, Батрэз.
— Лъей из дарий сахуэ къысхуэфхьи, си адэм и лъы уасэ хъунщ, — яжриIащ итIанэ.
Нартхэм дарийуэ яIэр ягъэсыжа щхьэкIэ, лъейм из яхуэщIакъым.
ИтIанэ мыр япиубыдащ:
— ШыбзэкIэ псы къысхуэфхьи, си адэм и лъы уасэ хъунщ.
ШыбзэкIэ псы къахьыфакъым нартхэм.
— Къытхуэхьыркъым, Батрэз, — жаIащ нартхэм.
— Шы пщIэгъуалищэ къысхуэфху, щэми я щхьэр фIыцIэрэ зэщхьыркъабзэу, — си адэм и лъы уасэ хъунщ ар.
Шы пщIэгъуалищэ хагъуэтакъым нартхэ я шыбзым, щэми я щхьэр фIыцIэрэ зэщхьыркъабзэу.
— Абы щыгъуэ, — яжриIащ Батрэз нартхэм, — пкIэлъей евдзи, уафэм фыдэкIуей — си адэм и лъы уасэ хъунщ ар.
ПкIэлъей ирадза щхьэкIэ, нартхэр уафэм дэкIуеифакъым.
— Ди гуащIэм къихьыркъым, Батрэз, — жаIащ нартхэм.
— Армэ, сэ хы тIуащIэм сыдыхьэнщи, сыкъызэджэр нэвгъакIуэ — си хъыбар къыфхуихьыжынщ, — жери, Батрэз хы тIуащIэм дыхьащ.
Нартхэ ящыщ зым къеджэри, хы тIуащIэм дишащ. Хы тIуащIэм дишар къиукIри, и шыр къиутIыпщыжащ Батрэз. ЕтIуанэми къеджащ. ЕтIуанэри къиукIащ. Ещанэми ар кърищIащ.
— Мыбы дыIэщIэухэнущ, — жаIэри, нартхэр зэрыгъэщтащ. Зэрыгъащтэри, къеджа щхьэкIэ, хы тIуащIэм дыхьэжаIакъым.
— Фи ужь сикIынщ, си адэр зыукIар къызжефIэмэ, — яжриIащ Батрэз нартхэм, хы тIуащIэм къыдэкIыж- ри.
— Уи адэр зыукIар Пщымарыкъуэщ, — къэхэшащ нартхэр. И адэр зыукIам и цIэ къыщраIуэм, Батрэз нартхэ я ужь икIыжащ.
